# Denominació d'origen

* Per a altres significats, vegeu «Denominació d'origen protegida».
Una denominació d'origen (DO) és una indicació geogràfica que garanteix l'origen i la qualitat d'un producte (vi, oli, formatge, etc.) que està elaborat a partir d'unes determinades varietats i pràctiques establertes prèviament. Un consell regulador de la denominació d'origen vetlla pel compliment del reglament, porta el registre d'agricultors adherits, controla la producció i verifica la qualitat del producte.

## Altres noms

A la reglamentació europea els «vins de qualitat produïts en una regió determinada», etiquetats amb les sigles VQPRD, confonen la distinció que es fa als països de tradició vinícola entre DO i DOQ. Cal conèixer els noms de les indicacions equivalents en aquests països, ja que, com que solen incloure una C (de control de l'origen) al nom que utilitzen per al DO, és fàcil confondre's i pensar que són DOQ.
Els noms equivalents a la Denominació d'Origen (DO) als Estats comunitaris són:
* Grècia: Ονομασία προελεύσεως ελεγχόμενη (ΟΠΕ) (denominació d'origen controlada)
* Itàlia: Denominazione di Origine Controllata (DOC)
* Portugal: Denominação de origem (DO).
* Espanya: Denominación de Origen (DO).
* França, Bèlgica i Luxemburg: Appellation d'origine contrôlée (AOC). No hi ha vins belgues ni de Luxemburg equivalents a DOQ.
* Àustria: Districtus Austria Controllatus (DAC). No hi ha cap vi d'Àustria DOQ.

## Altres indicacions geogràfiques

Altres indicacions geogràfiques referides als vins són:
* Denominació d'Origen Qualificada (DOQ), amb uns controls rigorosos. Només n'existeix una als Països Catalans: Priorat.
* Vi de la terra, per als vins de taula amb indicació geogràfica tradicional on es garanteix només l'origen.
Encara que específicament una Denominació d'Origen s'aplica als vins, de forma genèrica s'utilitza per a totes les indicacions geogràfiques de diferents productes. Les altres indicacions són:
* Indicació Geogràfica (IG), per a les begudes espirituoses.
* Denominació d'Origen Protegida (DOP), per altres productes diferents del vi i de les begudes espirituoses.
* Indicació Geogràfica Protegida (IGP), quan només part de les qualitats són atribuïbles a l'entorn geogràfic.

## Vins amb denominació d'origen a l'àmbit catalanoparlant

* Vi de Catalunya
** DO Alella
** DO Catalunya
** DO Conca de Barberà
** DO Costers del Segre
** DO Empordà
** DO Montsant
** DO Penedès
** DO Pla de Bages
** DOQ Priorat
** DO Tarragona
** DO Terra Alta
* Vi del Rosselló:
** AOC Banyuls (més AOC Banyuls Grand Cru)
** AOC Cotlliure
** AOC Costers del Rosselló (més AOC Costers del Rosselló els Aspres)
** AOC Costers del Rosselló Vilatges
** AOC Maurí
** AOC Moscat de Ribesaltes (més AOC Gran Rosselló)
** AOC Ribesaltes
* Vi del País Valencià:
** DO Alacant
** DO Utiel-Requena
** DO València
* Vi de les Illes Balears:
** DO Binissalem
** DO Pla i Llevant
* Vi de l'Alguer:
** DOC Alghero
A més, la DO Cava, encara que majoritàriament coincideix amb la DO Penedès, té una regió distribuïda per la península Ibèrica.

## Referències

* ↑ «Denominacions d'origen catalanes». Coneix el vi català. INCAVI, GenCat. [Consulta: 28 desembre 2015, URL actualitzat el 26-07-2023].

## Vegeu també

* Indicació geogràfica
* Denominació d'origen protegida
* Vi de la terra
* Venda de proximitat

## Enllaços externs

* Institut de Qualitat Agroalimentària de les Illes Balears
* Institut National des Apellations d'Origine (INAO)
* Cercador de la Unió Europea de vins europeus amb Denominació d'origen protegida